				 З А П И С Н И К

 Од ВОНРЕДНАТА СЕДНИЦА на Советот на Општината Битола одржана на ден 06.11.2025 година ( четврток).

	Вонредната седница се одржа во големата сала за седници на Советот на Општина Битола и почна со работа во 13:25 часот.
На вонредната седница присуствуваа 30 членови на Советот: Бојан Бојкоски, Горан Велевски, Никола Гагоски, Александар Дракуловски, Ангела Здравковска, Мартин Ивановски, Александар Јаневски, Кети Јосифовска, Илија Келепуровски, Иле Кочишки, Драги Крстев, Марина Крстиќ, Димитар Кузмановски, Александра Лазаревска, Златко Лозановски, Наташа Марковска, Мусаи Фејзуловска Валдета, Љубе Никлески, Петар Николовски, Филип Поповски, Кире Ризески, Софија Ристевска Петрушева, Јадранка Павловска, Јована Спасеновска, Јагода Талевска, Стефан Тековски, Гаврил Трајковски, Миле Трајковски, Александар Цветаноски и Иван Чулакоски.
На вонредната седница отсутна беше советничката: Снежана Василевска.
Конфликт на интереси по точката од дневен ред не пријави никој.
На седницата присуствуваа гости од јавните средствата за информирање. 

Врз основа на член 40 ст.1 од Законот за Локална самоуправа („Службен Весник“ бр.05/2002), член 28 од Статутот на Општината Битола („Службен гласник на Општината Битола“ бр.10/05, 17/08 и 08/19) и член 53 ст.1 од Деловникот на Советот на Општината Битола („Службен гласник на Општината Битола“ бр.15/05),  ја отвори Вонредната седница.

	 Петар Николовски процедурално. Според член 40 став 4 од Законот, член 40 став 4 од деловникот и член 28 став 3 треба некој да ни ја образложи итноста за да можеме да гласаме. Која е итноста за свикување на оваа седница со 11 точки на дневен ред? Материјалите и дневниот ред не ги добивме навреме, односно во 12 ч. ги добивме дневниот ред и материјалите, а сега е 13:30 ч. Мислам дека не е фер да се ставаат во заблуда советниците и повикувам тој што ја предложи да ја повлече оваа седница.
Бојан Бојкоски : Повикувам да гласаме за оправаност на вонредна седница.
Оправданоста за свикување на Вонредната седница беше прифатена од советници со 17 гласови ЗА, 11 гласа ПРОТИВ и 2 гласа ВОЗДРЖАНИ.
За работа на Вонредната седница беше предложен и прифатен со (17 гласови  ЗА, 10 гласа ПРОТИВ ) следниот 

           			     Д Н Е В Е Н    Р Е Д
1. Одлука за примање на донација поддржување и промовирање на проект од областа на заштита, спасување и управување со кризи.
2. Одлука за давање согласност и овластување за измирување односно пренасочување на средства од Буџетската сметка на Општина Битола.
3. Изјава дека Општина Битола ги исполнува / ќе ги исполни следните услови.
4. Одлука за давање согласност и овластување за потпишување на  Договор/и за грант.
5. Одлука за утврдување на Нацрт Детален урбанистички план за Четврт Запад 8 блок 3.08.01, Општина Битола.
6. Одлука за воспоставување на зонско паркирање на КП бр.11472/1 и КП бр. 11465 КО Битола.
7. Одлука за поставување урбана опрема – рекламни паноа билборди на подрачјето на Општина Битола за периодот 2025 – 2029 година.
8. Одлука за утврдување на почетна цена за давање во закуп на микрололации предвидени за поставување на урбана опрема рекламно информативно паноа – билборди.
9. Одлука за пренесување на право на градење.
10.  Локален еколошки акционен план за животна средина на Општина Битола за период 2024-2030 година. 
11.  Одлука за изменување на Одлуката и согласност и кофинансирање на Проектот “Smart4You2”. 


Гаврил Трајковски процедурално. Умешно Ве слушав и умешно го избегнавте членот 27 за свикување на вонредна седница. Бидејќи истиот член 27 од Статутот на Општина Битола гласи: Вонредна седница се свикува за прашањата од значење на безбедноста и сигурноста на граѓаните за прашања кои настанале поради вонредни околности односно пожар, поплави, земјотреси и слично. и при посета на делегација од друга земја која таа сака да се обрати на членовите на советот. Умешно го избегнувате да го напоменете овој член 27 за свикување на вонредна седница, бидејќи никаде не гори. Единствено му гори на градоначалникот за да се спаси и да го амнестирате за “Smart4You”, затоа што имате направено кривично дело. Немаме основ за вонредна седница и затоа ЛЕВИЦА нема да учествува во истата и ќе ја напушти салата.
Во 13:36 ч. двајцата советници од ЛЕВИЦА, Горан Велевски и Гаврил Трајковски, ја напуштија салата на Советот на Општина Битола.
	Бојан Бојкоски објаснување. Врз основа на член 53 од деловникот : Вонредна седница на Советот свикува претседателот на советот по сопствена  иницијатива или на барање на најмалку една третина од членовите на советот. Оваа седница е закажана по барање на советничката група на ВМРО-ДПМНЕ и  коалицијата на која се потпишани 16 членови на советот.
	Иван Чулаковски процедурално. На оваа седница требаше да имаме само една точка а тоа е примање грант за доизградба на противпожараната зграда. Но, се потметнаа и други точки, за кои сакам да ги предупредам новодојдените колеги. Една од точките е за проекот “Smart4You”, проект за кој градоначалникот има кривична пријава, а со  гласање автоматски ќе го ослободите. Советничката група на ПОИНАКУ нема да учествува во вакво криминално решавање на проблеми и затоа ќе ја напушти седницата. 
Во 13:39 ч. советничката група на ПОИНАКУ која брои четворица членови,во моментот присутни тројца, Иван Чулакоски, Миле Трајковски и Никола Гагоски,  ја напуштија салата на Советот на Општина Битола.
	Софија Ристевска Петрушева. СДСМ, исто така нема да учествува во работата на оваа седница зошто материјалите за точките беа доставени неполн час пред почетокот.
Во 13:40 ч. советничката група на СДСМ, Петар Николовски, Јадранка Павловска, Софија Ристевска Петрушева, Драги Крстев и Алескандар Дракуловски,  ја напуштија салата на Советот на Општина Битола.
	Димитар Кузмановски. Барам да се повлече дневниот ред, секако доколку е возможно, затоа што немавме време доволно да се информираме. Материјалите обемни а времето за нивно разгледување многу кратко.

                                                               1.
Претседателот на Совет на Општина Битола, Бојан Бојкоски, потенцираше дека нема да дозволи циркузи, а бегањето не ги решава проблемите. Напротив проблемите се решаваат со дебата во оваа сала. Кажувавте дека Вие сте најспремните и најдобрите и затоа ја баравте нивната
поддршка. Граѓаните многу мудро одлучиле на денот на гласањето на 19 октомври. Ви кажаа дека Вие советничката група на СДСМ е во моментот со пет членови и нема никаква поддршка, односно советничката група на СДСМ е само еден автомобил со патници.
По однос на првата точка, денес е голем ден за градот. Битола, преку нашиот најголем стратешки партнер Соединетите Американски Држави добива грант за изградба на нова територијална противпожарна единица. Тоа треба да ни биде гордост и очекував денес сите едногласно да ја поддржиме таа одлука. Наместо тоа  колегите одлучија да ја напуштат седницата. 
	Александар Цветаноски збор. Многу ми е жал што денес вака започна
Советот. Денес зборуваме за еден од најзначајните инфраструктурни проекти во поновата историја на Општина Битола. Зборуваме за нова противпожарна зграда што симболизира стабилност, безбедност и сигурност на граѓаните на Општина Битола. Со 52.800.000,00 ден. Општина Битола ја направи првата фаза од противпожарната зграда, а со денешната донација од над 1.000.000,00 
долари од Владата на Соединетите Американски Држави, што и лично како советник јавно се заблагодарувам, ќе влезиме во втората фаза, односно во завршувањето на противпожарната зграда. Почитувани, овој проект обезбеди современи услови за пожарникарите за побрза интервенција во вонредни ситуации и поголема сигурност не само за битолчани туку и за граѓаните на нашите околни општини односно Новаци, Демир Хисар, Могила и Ресен. Противпожарната зграда ќе донесе подобри услови за пожарникарите. Таа е енергетски ефикасна, со енергетско ефикасна фасада, со современа комуникациска, противпожарна, електрична и водоводна инфраструктура. Општина Битола продолжува и понатаму со реализација.
	Димитар Кузмановски збор. Да не дојде до искривување на тези. Значи никој не е против носење на одлука за добивање на донации. Јас реков дека точките за донација треба да останат, да се размисли за останатите точки да не брзаме. Ние овде треба да бидеме сервис на битолчани, а не да се продолжува со политиканство.
	Стефан Тековски збор. Јас како претставник од граѓанската иницијатива ГРИН, не гледам причина зошто би ги одбил овие грантови. Но, како нов член во Советот на Општина Битола барам за некои од точките да добијам детално образложение. 

 Одлука за примање на донација поддржување и промовирање на проект од областа на заштита спасување и управување со кризи, беше ставена на гласање и усовена со 20 гласа ЗА.
                                                       2.
Бојан Бојкоски збор. Се работи за грант одобрен од страна на Владата на Република Македонија преку Министерството за животна средина и  просторно планирање за изградба и реконструкција на водоводни линии и канализациони мрежи во должина од 10 км. односно 6 км. за водоводна  мрежа и 4 км за канализациона мрежа. Грантот е одобрен на сите општини во Република Македонија, Општина Битола е една од последните општини која што го нема искористено овој грант. Во продолжение ги наброја сите улици кои ќе бидат опфатени со овој грант.

Одлука за давање согласност и овластување за измирување односно пренасочување на средства од Буџетската сметка на Општина Битола , беше ставена на гласање и усвоена со 20 гласа ЗА. 

                                                                  3. 

	Стефан Тековски збор. Побара подетално објаснување за точката.
	Бојан Бојкоски збор. Третата точка и четврта комплетно се документи кои што ги побарува Европската инвестициона банка преку Министерството за животна средина и просторно планирање, односно тоа е пакет на документи кои што треба да бидат потпишани од страна на градоначалникот и претседателот на советот. Без овие документи Општина Битола нема можност да ги искористува финансиските средства. Претходно е донесена само одлука за приоритет за утврдување на приоритетни проекти, меѓутоа тоа не беше доволно и бевме одбиени од МЖСПП.

	Изјава дека Општина Битола ги исполнува/ ќе ги исполни следните улсови, беше ставена на гласање и усвоена со 19 гласа ЗА и 1 глас ВОЗДРЖАН.

                                                                 4.

	Одлука за давање согласност и овластување за потпишување на Договор/и за грант, беше ставена на гласање и усвоена со 20 гласа ЗА.


                                                                  5. 

	Бојан Бојкоски збор. Денес е нацрт деталниот урбанистички план за како што го викаме ние во Нова Битола за изградба на нов спортски комплекс во градот. ДУП не е само за спортскиот комплекс, тој содржи и други содржини.
Тој е нов реоски центар во делот на Нова Битола. Таму е предвидено изградба на спортски комплекс, изградба на плоштад, изградба на старски дом, градинка, училиште и објекти за колективно домување. Идејата на овој нацрт детален урбанистички план е конечно истиот да биде презентиран јавно каде што граѓаните ќе можат на јавни анкети да достават нивни предлози, идеи и
забелешки истиот да се менува. Најдобро е да дадеме поддршка на овој нацрт детален урбанистички план.
	Стефан Тековски збор. Прашање : Дали во наведениот ДУП има приватен имот и доколку има ќе биде регулирано со законска регулатива?
	Бојан Бојкоски одговор. Благодарам што ме потсети. Пропуштив да кажам дека сопствениците имаат земјиште кои не е градежни и не е працилизирано. Фактички ние им го урбанизираме и им даваме на вредност на земјиштето кое го поседуваат. Значи најдобрата варијанта за граѓаните кои што имаат приватен имот е да има важечки детален план односно нацрт.

	Одлука за утврдување на Нацрт Детален Урбанистички план за Четврт Запад 8 блок 0.08.01, Општина Битола, беше ставена на гласање и усвоена со 18 гласа ЗА и 2 гласа ВОЗДРЖАНИ.

                                                               6.

	Стефан Тековски збор. Барам на граѓаните да им се појасни за кои катастарски парцели станува збор  и барам да ми се одговори дали постои сообраќајно решение и дали граѓаните кои се засегнати ќе можат да ги задоволат своите потреби ?
	Бојан Бојкоски збор. Се работи за катастарски парцели за делот позади зградата ЈАТ во централното градско подрачје. Една од првите одлуки кои што се донесени од претходниот совет за администртивно отстранување на диво поставени гаражи. Имавме обид да го направиме да биде зонско паркирање ама немавме мнозинство за таа одлука. Со ваква одлука ќе му овозможиме на ЈППЈЛП да остварува приход, а граѓаните кои таму живеат да бидат заштитени од злоупотреба на бесплатно паркирање автомобили од останатите жители. Таму има и сообраќаен проект одобрен од страна на СВР Битола.
	Јагода Талевска збор. Не е конкретно за овој дел од градот, но се соочувам со истиот проблем и затоа ќе ја поддржжам оваа точка.                        

	Одлука за воспоставување на зонско паркирање на КП бр.11472/1 и КП бр.11465 КО Битола, беше ставена на гласање и усвоена со 17 гласа ЗА и 2 гласа ВОЗДРЖАНИ.

	                                                    7.

	Одлука за поставување урбана опрема – рекламни паноа билборди на подрачјето на Општина Битола за периодот 2025 – 2029 година, беше ставена на гласање и усвоена со 19 гласа ЗА и 1 глас ВОЗДРЖАН.
                                                               8.
	Одлука за утврдување на почетна цена за давање во закуп на микролокации предвидени за поставување на урбана опрема рекламно информативни паноа – билборди, беше ставена на гласање и усвоена со 19 гласа ЗА и 1 глас ВОЗДРЖАН.

                                                               9. 
	Одлука за пренесување на право на градење, беше ставена на гласање и усвоена со 17 гласа ЗА и 3 гласа ВОЗДРЖАНИ.

                                                             10.
	Димитар Кузмановски збор. Вака сега овде носиме одлука за акционен план за животна средина од 2024 до 2030. Согласно член 64 од Законот за животна средина главни цели во процесот на изработка на ЛЕАП се : заштита и унапредување на квалитетот на воздухот,  обезбедување чиста вода за пиење и заштита на водните текови третман на отпадните води управување со отпад заштита од бучава, вибрации кои доаѓаат од индустриски и комерцијални објекти, урбан развој, просторно планирање, развој на локален јавен транспорт и управување со сообраќај, зголемување на енергетската ефикасност, развој на еколошко - културниот туризам и негово потенцијално влијание врз животната средина, заштита на биолошката разновидност, управување со природните ресурси, зголемување на јавната свест итн. Ме интересира во овие две години од овој акционен план претставник од власта да реферира што е направено по однос на овие сите точки кои ги набројав во Општина Битола.
	
	Локален еколошки акционен план за животна средина на Општина Битола за период 2024 – 2030 година, беше ставен на гласање и усвоен со 17 гласа ЗА и 3 гласа ВОЗДРЖАНИ.

                                                            11.
	Стефан Тековски збор. Сакам да прашам дали со оваа одлука подразбирате реновирање и обновување на ресторанот “Парк” и негово вклучување во рамките на офицерскиот дом ?

	Одлука за изменување на Одлуката и согласност и кофинансирање на Проектот “Smart4You2”, беше ставена на гласање и усвоена со 17 гласа ЗА и 2 гласа ВОЗДРЖАНИ.

	

Вонредната Седница заврши во 14:24 часот.
Вонредната Седницата се снимаше на аудио касети и по нив се водат забелешки.
Вонредната Седницата ја обработи Васка Арсовска Цветаноски.

